# Guirionéeu ag er Religion/Chapistr 12

| ◄ Pihue-é er ré e vihue pêl ar en doar ? | Hàg avantajus-é en devout ur vuhé hir ? | N’en dès meit er péhèd e zou contrel d’er salvedigueah ha de volanté en Eutru Doué.  ► |
1° Hui e garehé bihuein pêl-amzér ; mæs a p’hou pehé ur gùir desir de huélèt Doué, hui e hirvoudehé, guet S. Paul, arlerh er momand eurus péhani e zeli hou joéntein doh Jesus-Chrouist. É léh dougein er marhue, hui hum glêmmehé, èl David, ag en hirdæt a hou puhé. — Hui e garehé bihuein pêl-amzér, ha ne hoès chet hoah chonget penaus é ma ret bihuein ; rac de betra é chervige bihuein, ma ne vihuér meit eid offancein Doué ? Hui e garehé bihuein pêl-amzér ; mæs hellein e rér larèt é tiscoa bout gùel ur marhue e za é cours aveid ur vuhé hir. Én un dra benac é ma avantajussoh d’er ré fal ha d’er ré vad : avantajus d’er ré fal péré e gresq ou zorfætteu é vihuein pêl-amzér. Brassoh-é calz ou maleur, e lar S. Ambroès, bihuein ér péhèd hag hum zerhel én-hou, eit bout somprenet guet er marhue goudé ou devout-ean bet groeit.
2° Ur marhue e za abret e ziscoa bout avantajus d’en dud santel, rac ma joeissant quêntoh a Zoué. Er péh e laq S. Yahan-Chrysostôm de larèt é teliér hum rejoeissein a pe varhue ur hroaidur pé un dén just, e zou rac mé mant délivret a visérieu er vuhé-men, ha ma hant aben de joeissein ag ur bonheur éternel.
En dud santel, é vihuein pêlloh amzér, e hel, gùir-é, rantein mui a hloër d’er Hrouéour hag hum aqùittein muyoh-mui a ou delé é quevér en Eutru Doué ; mæs ind e hel ehué gobér delé nehùé, ha jamæs ne rantehent quement a hloër de Zoué dré ou œvreu mad, èl e hrehent a offance dehou dré en distérran péhedeu. Mar dé avantajus bihuein ér santeleah, avantajussoh é hoah merhuel én-hi. Ur marhue santel e laca hur salvedigueah ér mæz a zangér ; ur vuhé santel hun dispos d’er græce-zé.
Ne vern péh quer santel-é hur buhé, ha ni e zou sur é candalhehemb ? Pihue e hel hanaouèt en ol occasioneu péré a hel hul lacat de gol courage ? Pihue e hel hum vantein en hum hoarantou perpet doh er goal exampl ? Pihue e hel hanàouèt é raug en amzér, er hompagnoneaheu dangerus guet péré é hellér hum lorhein hag hum gol ? Bout-zou perpet de zougein sel-taul mé ma ur batimant ar er mor ; liès en tampest en drail doh er rehir a pe chongér er bihannan.
Er vuhé presant e zou ur mor carguet a dressenneu, carrêc, ul loui eid hur fari, un doar e lonq é habitandèd.
Èl-cé, goulen ur vuhé hir, e zou goulen bout én dangér, én tantationeu, é brézel. Guet a dud, allas ! en dès hum gollet dré en occasion ag ur vuhé hir ! Guet a dud douguet de ol er vertuyeu, ha n’ou doé, haval vehé, nitra de zougein, en dès neoah hum fariet én un taul hag hum gollet ! Ne hret nitra eit mirèt dohein a verhuel, e laré ar é hulé a varhue en eurus Loeis a Gonzague, rac ne houyan petra e arrihuou guet-n-ein mar bihuan pêlloh.
Credet, goudé en ol réflexioneu-zé, 1° é teliet goarn hou puhé hemb néhance, hag hou pout mui a hrèd de vihuein ér santeleah, eit de vihuein pêl-amzér ; 2° é teliet hum zistag doh er vuhé, ha nepas hou pout quement a zougeance ag er marhue. Hou puhé e zou étré deourn en Eutru Doué ; pléguet guet confianæ d’é volanté, péhani en dès merchet en nombr ag hou téieu, ha pourfitet ag en amzér e ra d’oh.
1° M’hum rant de volanté en Eutru Doué eid er vuhé hag eid er marhue. 2° Me houlennou guet-hou bamdé er græce de vihuein én ur fæçon santel. 3° M’hum zefiou perpet a men goannedigueah. O men Doué ! reit-t’ein nerh ha courage d’hobér er mad, hag er græce de rantein mem buhé santel ha précius dirac hou teulegad.